เราจะรักกันอีก 1 แสนปี
เมื่อคนเรารักกัน ย่อมมีจากกัน เรื่องนี้เป็นสิ่งที่เรายอมรับว่าเป็นอย่างนั้น แต่ถ้าเราสามารถอยู่กับคนที่เรารักได้อีกนานเป็น แสนปี ถึงตอนนั้น เราจะยังรักเขาคนนั้นอยู่เหมือนเดิมไหม?  ขอต้อนรับเข้าสู่ ซีรีส์บทความ Civilization ตอน เราจะรักกันอีก 1 แสนปี
13 ก.ค. 2561

เราจะรักกันอีก 1 แสนปี / โดย ลงทุนแมน
เมื่อคนเรารักกัน ย่อมมีจากกัน
เรื่องนี้เป็นสิ่งที่เรายอมรับว่าเป็นอย่างนั้น
แต่ถ้าเราสามารถอยู่กับคนที่เรารักได้อีกนานเป็น แสนปี
ถึงตอนนั้น
เราจะยังรักเขาคนนั้นอยู่เหมือนเดิมไหม?
ขอต้อนรับเข้าสู่ ซีรีส์บทความ Civilization
ตอน เราจะรักกันอีก 1 แสนปี
ประโยคที่ว่า เกิด แก่ เจ็บ ตาย เป็นสิ่งที่เราหลีกเลี่ยงไม่ได้..
แต่ถ้าในอนาคต มนุษย์สามารถข้ามขีดจำกัดนี้ได้
โลกจะเป็นอย่างไร?
35 ปี คือ อายุขัยเฉลี่ย ของคนที่อยู่ในยุคโรมันเมื่อ 2,000 ปีที่แล้ว
คนเหล่านั้นตายด้วยวัณโรค ไข้ไทฟอยด์ และขาดอาหาร
80 ปี คือ อายุขัยเฉลี่ยของคนในยุคปัจจุบัน
ตอนนี้โรคภัยไข้เจ็บแบบเดิมไม่สามารถทำอะไรมนุษย์ได้อีกต่อไปแล้ว
ถ้าถามว่า อีก 2,000 ปีข้างหน้า มนุษย์จะมีอายุขัยเฉลี่ยเท่าไร
ทุกคนคงตอบว่าคงมากกว่าเดิม แต่ก็คงจินตนาการไม่ออกว่า เราจะอยู่ได้นานแค่ไหน
ด้วยเทคโนโลยีของพันธุวิศวกรรม มนุษย์จะสามารถสร้างทายาทให้มีร่างกายแข็งแรงตามที่ต้องการได้
มนุษย์จะมีโรคภัยไข้เจ็บที่น้อยลงกว่าเดิม และที่สำคัญอายุมนุษย์จะยืนยาวมากกว่าเดิม
เมื่ออวัยวะชิ้นไหนเสีย เราสามารถสร้างอวัยวะเทียม โดยมีให้เลือกได้ว่าจะเอาแบบที่ปลูกถ่ายมาจากเซลล์มนุษย์ หรือแบบสังเคราะห์ขึ้นด้วยวัสดุอื่น
ต่อไปเส้นประสาทมนุษย์จะเชื่อมต่อกับคอมพิวเตอร์ได้อย่างสมบูรณ์แบบ
ไม่เว้นแม้แต่สมองของเรา
นั่นก็หมายความว่า ข้อมูลในสมองของเราก็จะถูกเก็บโดยคอมพิวเตอร์ได้เช่นกัน
และนั่นอาจเป็นสิ่งที่จะปฏิวัติมนุษย์ไปตลอดกาล..
ทุกสิ่งที่เรารับรู้ ความรู้สึกนึกคิดของเรา ถูกเก็บไว้ในสมอง ส่วนอื่นของร่างกายเป็นแค่เปลือก
ถ้าเราเปลี่ยนเปลือก แต่ข้อมูลในสมองคงเดิม นั่นหมายความว่าเราจะมีชีวิตอยู่ได้ตลอดไป..
มนุษย์ในอนาคต จึงไม่น่าจะเป็นมนุษย์แบบเดิมที่เราเคยรู้จัก
มนุษย์กำลังเข้าใกล้พระเจ้ามากขึ้นเรื่อยๆ
ถ้าโลกในอนาคตเป็นเช่นนี้จริง อะไรจะเกิดขึ้นบ้าง?
สิ่งที่น่าจะเกิดขึ้นกับมนุษย์มาตั้งแต่ 200,000 ปีที่แล้ว ตั้งแต่วันแรกที่มนุษย์เกิดขึ้นมา ก็คือ "ความรัก"
เราจะไม่มีวันพลัดพรากจากคนที่เรารักได้อีกต่อไป
อย่างน้อยถ้าเรามีข้อมูลสมองของคนที่เรารัก และย้ายไปเปลือกอื่น เราก็จะอยู่กับคนที่เรารักได้อีกเป็นแสนปี
คนที่เรารัก มีใครบ้าง? พ่อ แม่ สามี ภรรยา ลูก หลาน
ถ้าเป็นเช่นนั้น ในอนาคต ความสัมพันธ์ของมนุษย์ที่ต้องอยู่ด้วยกันเป็นแสนปีจะเป็นอย่างไร?
พ่อแม่เรา อายุมากกว่าเรา 30 ปี แต่เมื่อ 1 แสนปีผ่านไป 30 ปีเป็นช่วงเวลาที่น้อยมากเมื่อเทียบกับเวลาทั้งหมด
ความสัมพันธ์ของพ่อแม่ อาจจะเปลี่ยนกลายเป็นเพื่อนมากขึ้น?
แล้วคนรักที่ต้องอยู่กินกันเป็นสามีภรรยาไปอีก 1 แสนปีจะเป็นอย่างไร?
คนรักจะไม่มีการนอกใจกันไปอีก 1 แสนปี จะเป็นไปได้จริงหรือไม่?
และเมื่อลูกหลานของเรามีทายาท โดยที่เรายังอยู่ไปอีกแสนปี
ถึงตอนนั้น บนโลกนี้จะมีมนุษย์กี่คน?
ในความก้าวหน้าของมนุษย์ที่พัฒนาไปอย่างรวดเร็ว ในขณะเดียวกันความเป็นมนุษย์แบบเดิมก็จะไม่เหมือนเดิมอีกต่อไป
ในทางกลับกัน หุ่นยนต์ในอนาคต อาจจะกลับกลายมาเป็นสิ่งให้มนุษย์ตกหลุมรักได้
ไม่ว่าจะเป็นมนุษย์ หรือ หุ่นยนต์ ดูเหมือนว่าทั้งสองสิ่งอาจจะแยกออกจากกันได้ยากขึ้นเรื่อยๆ
สิ่งสำคัญคือ เวลาของการมีตัวตนของทั้งมนุษย์ และ หุ่นยนต์ จะยืนยาวมากขึ้นจนไม่จำกัด
หลักการเศรษฐศาสตร์เบื้องต้น เมื่อสิ่งไหนมี supply มาก สิ่งนั้นก็อาจจะไม่มีค่า
ในทำนองเดียวกัน เวลาทุกนาทีที่ผ่านไปในชีวิตที่อยู่ได้ตลอดไป ก็คงไม่มีค่าเท่ากับ ชีวิตที่อยู่ได้จำกัด
ถ้าให้ถามมนุษย์ หรือ หุ่นยนต์ ในอนาคตว่า “สิ่งที่ใฝ่ฝันของเขาคืออะไร”
บางทีเขาอาจจะตอบกลับมาว่า
เขาอยากจะมีช่วงเวลาที่จำกัด
เพื่อรับรู้สิ่งที่เกิดขึ้นในทุกนาที ให้มีค่ามากกว่านี้
เพราะหนึ่งนาทีของเราไม่เท่ากัน..
“การมีชีวิตนับพันปี คงไร้ความหมาย หากเทียบกับช่วงเวลาอันแสนสั้นของการได้รักใครสักคน” - Taicomu
----------------------
ความรักนั้นยืนยาว แต่ถ้าไม่ชินกับบทความยาว ๆ อ่านบทความในรูปแบบบล็อก ได้ที่ แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------